Suvestinė redakcija nuo 2023-01-01 iki 2024-01-15

Įsakymas paskelbtas: TAR 2021-07-30, i. k. 2021-16866

LIETUVOS RESPUBLIKOS APLINKOS MINISTRAS

ĮSAKYMAS

DĖL VALSTYBINIŲ LABORATORINIŲ TYRIMŲ ORGANIZAVIMO, PLANAVIMO, PAVEDIMŲ VYKDYTI TYRIMUS TEIKIMO IR VYKDYMO, VALSTYBINIŲ LABORATORINIŲ TYRIMŲ REZULTATŲ TEIKIMO TVARKOS APRAŠO IR PAVEDIMO VYKDYTI VALSTYBINIUS LABORATORINIUS TYRIMUS FORMOS PATVIRTINIMO

2021 m. liepos 30 d. Nr. D1-449

Vilnius

Vadovaudamasis Lietuvos Respublikos aplinkos apsaugos valstybinės kontrolės įstatymo 61 straipsnio 2 ir 7 dalimis:

1.Tvirtinu pridedamus:

1.1. Valstybinių laboratorinių tyrimų organizavimo, planavimo, pavedimų vykdyti tyrimus teikimo ir vykdymo, valstybinių laboratorinių tyrimų rezultatų teikimo tvarkos aprašą;

1.2. Pavedimo vykdyti valstybinius laboratorinius tyrimus formą.

2. Pavedu:

2.1. Aplinkos apsaugos departamento prie Aplinkos ministerijos direktoriui ir (ar) jo įgaliotiems asmenims teikti pavedimus Aplinkos apsaugos agentūrai vykdyti valstybinius laboratorinius tyrimus;

2.2. Aplinkos apsaugos departamento prie Aplinkos ministerijos direktoriui iki 2021 m. rugsėjo 1 d. patvirtinti rekomendacijas dėl pavedimuose vykdyti valstybinius laboratorinius tyrimus nurodomų reikalingų atlikti laboratorinių tyrimų, esant tipinei taršai.

3. Pripažįstu netekusiais galios:

3.1. Lietuvos Respublikos aplinkos apsaugos ministro 2003 m. rugsėjo 14 d. įsakymą Nr. 374 „Dėl Teršalų normatyvų viršijimo fiksavimo ir sankcijų taikymo dokumentų registracijos“;

3.2. Lietuvos Respublikos aplinkos apsaugos ministro 2003 m. gruodžio 17 d. įsakymą Nr. 652 „Dėl Aplinkos valstybinės laboratorinės kontrolės sistemos nuostatų patvirtinimo“ su visais pakeitimais ir papildymais;

3.3. Lietuvos Respublikos aplinkos ministro 2018 m. birželio 1 d. įsakymą Nr. D1-443 „Dėl aplinkos apsaugos valstybinei kontrolei reikalingų laboratorinių tyrimų ir matavimų organizavimo“.

Aplinkos ministras	Simonas Gentvilas

PATVIRTINTA

Lietuvos Respublikos aplinkos

ministro 2021 m. liepos 30 d.

įsakymu Nr. D1-449

VALSTYBINIŲ LABORATORINIŲ TYRIMŲ ORGANIZAVIMO, PLANAVIMO, PAVEDIMŲ VYKDYTI TYRIMUS TEIKIMO IR VYKDYMO, VALSTYBINIŲ LABORATORINIŲ TYRIMŲ REZULTATŲ TEIKIMO TVARKOS APRAŠAS

I SKYRIUS

Bendrosios Nuostatos

1.	Valstybinių laboratorinių tyrimų organizavimo, planavimo, pavedimų vykdyti tyrimus teikimo ir vykdymo, valstybinių laboratorinių tyrimų rezultatų teikimo tvarkos aprašas (toliau – Aprašas) reglamentuoja valstybinių laboratorinių tyrimų (toliau – valstybiniai tyrimai) organizavimo, planavimo, pavedimų vykdyti valstybinius laboratorinius tyrimus (toliau – pavedimas) teikimo ir vykdymo, valstybinių tyrimų rezultatų teikimo tvarką.

2.	Aprašu privalo vadovautis Aplinkos apsaugos departamentas prie Aplinkos ministerijos (toliau – Departamentas), Aplinkos apsaugos agentūra (toliau – Agentūra), fiziniai ir juridiniai asmenys, kurių ūkinės veiklos objekte ar ūkinės veiklos objekto teritorijoje (toliau – objektas) pagal Departamento pavedimą Agentūra atlieka matavimus ir (ar) ima ėminius.

3. Apraše vartojamos sąvokos atitinka Lietuvos Respublikos aplinkos apsaugos valstybinės kontrolės, Lietuvos Respublikos aplinkos apsaugos įstatymuose ir jų įgyvendinamuosiuose teisės aktuose įtvirtintas sąvokas.

Punkto pakeitimai:

Nr. D1-427, 2022-12-23, paskelbta TAR 2022-12-23, i. k. 2022-26699

II SKYRIUS

METINIŲ TYRIMŲ PLANŲ SUDARYMAS IR VIEŠINIMAS

4.	Metiniai valstybinių tyrimų planai rengiami kiekvieniems kalendoriniams metams pagal Departamento kontroliuotinų subjektų rizikos vertinimo rezultatus ir metinį ūkio subjektų patikrinimų planą. Kiekvieniems kalendoriniams metams pagal Aprašo 1 ir 2 prieduose pateiktas formas parengiami metiniai nuotekų valstybinių laboratorinių tyrimų ir metiniai stacionarių aplinkos oro taršos šaltinių išmetamų teršalų tyrimų planai (toliau – metiniai tyrimų planai).

5.	Departamentas iki gruodžio 10 d. parengia ir pateikia Agentūrai derinti įsakymo, kuriuo tvirtinami kitų kalendorinių metų metiniai tyrimų planai, projektą. Agentūra per 10 darbo dienų raštu informuoja Departamentą, kad pritaria planams arba pateikia projektui motyvuotas pastabas ir (ar) pasiūlymus.

6.	Metiniai tyrimų planai turi būti suderinti ir patvirtinti iki einamųjų metų sausio 15 dienos. Šie planai gali būti keičiami atsižvelgus į Aplinkos ministerijos pasiūlymus dėl Departamento veiklos prioritetų, ūkio subjektų veiklos rizikos vertinimo rezultatus, gautus atlikus praėjusių kalendorinių metų ūkio subjektų patikrinimų vertinimą, Agentūros direktoriaus motyvuotus siūlymus ar esant kitoms pagrįstoms priežastims.

7.	Metinius tyrimų planus, jų pakeitimus, suderinęs su Agentūra, įsakymu tvirtina Departamento direktorius. Derinimo žymoje įrašomas rašto, kuriuo Agentūra derina metinius tyrimų planus, numeris ir data.

8.	Patvirtinti metiniai tyrimų planai ir jų pakeitimai per 3 darbo dienas nuo jų patvirtinimo skelbiami Departamento interneto svetainėje.

III SKYRIUS

pavedimų RENGIMAS IR TEIKIMAS

9.	Valstybinius tyrimus Agentūra vykdo pagal Departamento pavedimą vykdyti Departamento direktoriaus įsakymu patvirtintuose metiniuose valstybinių tyrimų planuose nurodytus valstybinius tyrimus (toliau – metinis pavedimas). Departamentas parengia metinį pavedimą Agentūrai pagal pavedimo vykdyti valstybinius laboratorinius tyrimus formą, patvirtintą aplinkos ministro įsakymu (toliau – pavedimo forma), užpildant pavedimo formos A dalį. Metinį pavedimą Agentūrai pasirašo Departamento direktorius ar jo įgaliotas asmuo elektroniniu parašu; per 3 darbo dienas nuo pateikimo Agentūrai jis paskelbiamas Departamento interneto svetainėje kartu su metiniais tyrimų planais.

10.	Pavedimai vykdyti metiniame pavedime nenurodytus valstybinius tyrimus (toliau – neplaniniai valstybiniai tyrimai) teikiami turint pagrįstos informacijos ar pagrįstų įtarimų, kad viršijami teisės aktuose nustatyti aplinkos apsaugos normatyvai ar standartai ir (ar) netinkamai tvarkomos atliekos. Neplaniniams valstybiniams tyrimams vykdyti Departamento aplinkos apsaugos valstybinės kontrolės pareigūnas (toliau – pareigūnas), atliekantis patikrinimą, parengia Departamento pavedimą Agentūrai vykdyti valstybinius tyrimus užpildydamas pavedimo formos B dalį (toliau – neplaninis pavedimas). Neplaninį pavedimą rengiantis pareigūnas privalo atsižvelgti į Pavedimų vykdyti valstybinius laboratorinius tyrimus, esant tipinei taršai, rengimo rekomendacijas, patvirtintas Departamento direktoriaus, nustatytas faktines ir kitas aplinkybes, įvertinti tyrimų tikslingumą ir apimtį, su Agentūros atsakingu darbuotoju derinti ir (ar) konsultuotis, kokius parametrus reikėtų tirti ir (ar) matuoti, suderinti ėminių ėmimo ar matavimų atlikimo vietas, laiką, kada turi būti paimti ėminiai ar atlikti matavimai, neplaninio pavedimo pateikimo Agentūros atsakingam asmeniui būdą ir kitą reikiamą informaciją. Neplaninis pavedimas registruojamas Departamento dokumentų valdymo informacinėje sistemoje (toliau – DVIS) nedelsiant, bet ne vėliau kaip kitą darbo dieną nuo jo surašymo ir Agentūrai dar kartą pateikiamas registruotas DVIS neplaninis pavedimas.

IV SKYRIUS

PAVEDIMŲ vykdymAS IR rezultatų teikimAS

11.	Agentūra, gavusi Departamento metinius ir neplaninius pavedimus, valstybinius tyrimus atlieka pati arba organizuoja jų atlikimą teisės aktų nustatyta tvarka.

12.	Agentūra privalo paskirti atsakingus asmenis neplaniniams pavedimams priimti, derinti, operatyviai atlikti matavimus ir (ar) paimti ėminius taršos vietoje, atlikti laboratorinius tyrimus. Agentūra parengia ir iš anksto pateikia Departamentui budėjimo grafiką asmenų, nurodo šių asmenų ryšio duomenis, kurie ne darbo valandomis priims Departamento pavedimus vykdyti neplaninius valstybinius tyrimus.

13. Valstybinius tyrimus vykdantis Agentūros darbuotojas, atvykęs į objektą imti ėminių ir (ar) atlikti matavimų, pateikia darbuotojo pažymėjimą, metinio pavedimo ar neplaninio pavedimo kopiją ir prašo paskirti objekto atstovą dalyvauti imant ėminius ir (ar) atliekant matavimus ir apie dalyvavimą patvirtinti ėminių ėmimo ir (ar) matavimų dokumentuose. Jei objekte tuo metu yra neįprastos (neatitiktinės) veiklos sąlygos, ūkio subjekto atstovas apie tai informuoja valstybinių tyrimų vykdyti atvykusius Agentūros darbuotojus ir pateikia šią informaciją patvirtinančius dokumentus. Agentūros darbuotojas šią informaciją įrašo ėminių ėmimo ir (ar) matavimo atlikimo dokumentuose.

Objekto atstovo nepaskyrimas arba delsimas jį paskirti (ilgiau kaip per 0,5 valandos nuo tyrimams atlikti atvykusio (-ų) darbuotojo (-ų) prisistatymo), sąlygų imti ėminius ir (ar) atlikti matavimus nesudarymas traktuojamas kaip kliudymas atlikti valstybinius tyrimus. Per minėtą laikotarpį nepaskyrus objekto atstovo, jei sąlygos tinkamos, ėminiai imami ir (ar) matavimai atliekami nedalyvaujant objekto atstovui. Ėminių ėmimo ir (ar) atliktų matavimų dokumentuose pažymima, kad objekto atstovas nepaskirtas.

Punkto pakeitimai:

Nr. D1-427, 2022-12-23, paskelbta TAR 2022-12-23, i. k. 2022-26699

14.	Ėminių ėmimo ir (ar) matavimo atlikimo dokumentuose nurodoma informacija:

14.1.	ėminį ėmusi ir (ar) matavimą atlikusi laboratorija (Agentūros padalinys ar kita laboratorija), pavadinimas ir adresas;

14.2.	nuoroda į ėminių ėmimo ir (ar) matavimo metodą;

14.3.	ėminių ėmimo ir (ar) matavimo atlikimo vietos identifikavimas;

14.4.	ėminių ėmimo ir (ar) matavimo atlikimo data ir, jei svarbu, ėminių ėmimo ir (ar) matavimo atlikimo laikas;

14.5.	ėminio ir (ar) matavimo atlikimo apibūdinimas (koks ėminys, pvz., nuotekos, paviršinis vanduo, aplinkos oras ar pan. ir, jei aktualu, nurodoma ėminio rūšis, pvz., momentinis, sudėtinis ar pan.);

14.6.	naudotos įrangos identifikavimo duomenys;

14.7.	ėminius ėmusių darbuotojų pareigos, vardai, pavardės ir parašai;

14.8.	imant ėminius ir (ar) atliekant matavimus dalyvavusių (stebėjusių procesą) objekto atstovų ar kitų asmenų pareigos, vardai, pavardės ir parašai;

14.9.	kita reikalinga informacija.

15.	Objekto atstovas, pasirašydamas ėminių ėmimo ir (ar) matavimo atlikimo dokumentuose, patvirtina, kad dalyvavo imant ėminius ir (ar) atliekant matavimus. Objekto atstovas turi teisę pasidaryti ėminių ėmimo ir (ar) matavimo atlikimo dokumentų kopijas.

16.	Pagal pavedimą atliktų valstybinių tyrimų rezultatai turi tokią pačią juridinę galią, neatsižvelgiant, ar objekto atstovas dalyvavo imant ėminius ir atliekant matavimus.

17. Atlikusi pavedime nurodytus valstybinius tyrimus, Agentūra šių tyrimų rezultatus suveda į Aplinkos informacijos valdymo integruotą kompiuterinę sistemą (toliau – AIVIKS) ir per 3 darbo dienas nuo valstybinių tyrimų rezultatų gavimo dienos Departamentui ir kitiems pavedime ar metiniame tyrimų plane nurodytiems subjektams elektroniniu paštu išsiunčia laišką su nuoroda į AIVIKS, kurioje šių tyrimų rezultatai skelbiami. Kai Agentūra prieigą prie AIVIKS skelbiamų tyrimų rezultatų gali suteikti tik Departamentui, elektroninį laišką ji siunčia tik Departamentui ir nurodo, kad kiti pavedime ar metiniame tyrimų plane nurodyti subjektai neturi galimybės susipažinti su AIVIKS skelbiamais tyrimų rezultatais.

Punkto pakeitimai:

Nr. D1-427, 2022-12-23, paskelbta TAR 2022-12-23, i. k. 2022-26699

18. Departamentas analizuoja ir vertina valstybinių tyrimų rezultatus. Jei valstybinių tyrimų rezultatai turi būti pateikti pavedime nurodytiems subjektams, tačiau Agentūra jiems prieigos prie AIVIKS nesuteikė, Departamentas kartu su tyrimų rezultatų vertinimu ūkio subjektui ir (ar) kitiems pavedime nurodytiems asmenims kuo skubiau, bet ne vėliau kaip per 5 darbo dienas nuo informacijos iš Agentūros gavimo, pateikia valstybinių tyrimų rezultatų išrašą iš AIVIKS. Nustačius leistinų normatyvų viršijimą, Departamentas teisės aktų nustatyta tvarka atlieka aplinkos apsaugos valstybinę kontrolę vykdančiai institucijai nustatytas funkcijas.

Punkto pakeitimai:

Nr. D1-427, 2022-12-23, paskelbta TAR 2022-12-23, i. k. 2022-26699

19.	Jeigu ūkio subjekto laboratorijos ir (ar) pagal ūkio subjekto užsakymą tyrimus atlikusios laboratorijos laboratorinių tyrimų rezultatai skiriasi nuo valstybinių tyrimų rezultatų, vadovaujamasi tik valstybinių tyrimų rezultatais.

20.	Valstybinių tyrimų rezultatus draudžiama įrašyti į aplinkos oro taršos šaltinių ir iš jų išmetamų teršalų inventorizacijos ataskaitą, kurią ūkio subjektai rengia vadovaudamiesi Aplinkos oro taršos šaltinių ir iš jų išmetamų teršalų inventorizacijos ir ataskaitų teikimo taisyklėmis, patvirtintomis Lietuvos Respublikos aplinkos ministro 2002 m. birželio 27 d. įsakymu Nr. 340 „Dėl Aplinkos oro taršos šaltinių ir iš jų išmetamų teršalų inventorizacijos ir ataskaitų teikimo taisyklių patvirtinimo“, ir (ar) į su nuotekomis išleidžiamų pavojingų medžiagų į gamtinę aplinką ar nuotakyną inventorizaciją, kurią ūkio subjektai rengia vadovaudamiesi Nuotekų tvarkymo reglamentu, patvirtintu Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“.

V SKYRIUS

BAIGIAMOSIOS NUOSTATOS

21.	Agentūros darbuotojų veiksmai, valstybinių tyrimų rezultatai gali būti skundžiami Agentūrai Viešojo administravimo įstatymo nustatyta tvarka.

_____________________________

Valstybinių laboratorinių tyrimų organizavimo,

planavimo, pavedimų vykdyti tyrimus teikimo ir

vykdymo, valstybinių laboratorinių tyrimų rezultatų

teikimo tvarkos aprašo

1 priedas

(Nuotekų valstybinių laboratorinių tyrimų metinio plano forma)

PATVIRTINTA

Aplinkos apsaugos departamento

prie Aplinkos ministerijos direktoriaus

20 m. d. įsakymu Nr.

NUOTEKŲ VALSTYBINIŲ LABORATORINIŲ TYRIMŲ

____________________ M. PLANAS

Eil. Nr.	Ūkio subjekto pavadinimas, kodas, adresas	Ėminių ėmimo vieta (adresas, nuotekų rūšis, išleistuvo arba šulinio Nr.) (1 pastaba)	Tyrimų dažnumas (2 pastaba)	Tiriami parametrai, ėminio rūšis (3 pastaba)	El. paštas tyrimų rezultatams pateikti
1	2	3	4	5	6

Pastabos:

1. Kai išleistuvas arba šulinys neturi numerio, nurodomos vietos koordinatės.

2. Nurodoma kiek kartų einamaisiais metais atliekami tyrimai.

3. Nurodoma reikiama tirti ėminio rūšis, pvz., momentinis, paros.

_______________________________

Priedo pakeitimai:

Nr. D1-427, 2022-12-23, paskelbta TAR 2022-12-23, i. k. 2022-26699

Valstybinių laboratorinių tyrimų organizavimo,

planavimo, pavedimų vykdyti tyrimus teikimo ir

vykdymo, valstybinių laboratorinių tyrimų rezultatų

teikimo tvarkos aprašo

2 priedas

(Stacionarių aplinkos oro taršos šaltinių išmetamų teršalų valstybinių laboratorinių tyrimų metinio plano forma)

PATVIRTINTA

Aplinkos apsaugos departamento

prie Aplinkos ministerijos direktoriaus

20 m. d. įsakymu Nr.

STACIONARIŲ APLINKOS ORO TARŠOS ŠALTINIŲ IŠMETAMŲ TERŠALŲ VALSTYBINIŲ LABORATORINIŲ TYRIMŲ

____________________ M. PLANAS

Eil. Nr.	Ūkio subjekto pavadinimas, kodas, adresas	Stacionarus taršos šaltinis, iš kurio imami ėminiai ar atliekami matavimai	Matavimų atlikimo ar ėminių ėmimo dažnumas (3 pastaba)	Tiriami parametrai	El. paštas tyrimų rezultatams pateikti

Nr. (1 pastaba)	Pavadinimas (2 pastaba)

1	2	3	4	5	6	7

Pastabos:

1. Tikrinami tie taršos šaltiniai, kurie imant ėminius bus eksploatuojami.

2. Kai imami ėminiai ar matavimai atliekami kurą deginančiose katilinėse, papildomai prie pavadinimo nurodomas kuras ir šiluminis galingumas.

3. Nurodoma, kiek kartų einamaisiais metais atliekami matavimai ar imami ėminiai.

__________________________________

Priedo pakeitimai:

Nr. D1-427, 2022-12-23, paskelbta TAR 2022-12-23, i. k. 2022-26699

PATVIRTINTA

Lietuvos Respublikos aplinkos ministro

2021 m. liepos 30 d. įsakymo Nr. D1-449

(Lietuvos Respublikos aplinkos ministro

2022 m. gruodžio 23 d. įsakymo Nr. D1-427

redakcija)

(Pavedimo vykdyti valstybinius laboratorinius tyrimus forma)

APLINKOS APSAUGOS DEPARTAMENTAS PRIE APLINKOS MINISTERIJOS

PAVEDIMAS VYKDYTI VALSTYBINIUS LABORATORINIUS TYRIMUS

_______ m. _______________________________d. Nr. ____________________

A dalis (kai pildoma A dalis, formos B dalis panaikinama)

pildo Aplinkos apsaugos departamentas, rengdamas Aplinkos apsaugos departamento pavedimą vykdyti valstybinius laboratorinius tyrimus pagal Aplinkos apsaugos departamento direktoriaus patvirtintą metinį valstybinių laboratorinių tyrimų planą:

______________________________________________________________________________________________________________________________________________________________________________________

(nurodoma keičiamo pavedimo data ir Nr., jei duodamas naujas pavedimas dėl pasikeitusio metinio valstybinių laboratorinių tyrimų plano)

Aplinkos apsaugos agentūrai pavedama ___________metais vykdyti_________________________________________________________________________________________________________

(nurodomas Aplinkos apsaugos departamento direktoriaus

____________________________________________________________________________________________________________________________ patvirtintus valstybinius laboratorinius tyrimus.

įsakymo, kuriuo patvirtintas metinis valstybinių laboratorinių tyrimų planas, data, numeris, pavadinimas)

Metinis valstybinių laboratorinių tyrimų planas_____________________________________________________________________________________________________________________________

(nurodomas metinio valstybinių laboratorinių tyrimų plano pavadinimas)

skelbiamas _______________________________________________________________________________________________________________________________________________________________________.

(pateikiama nuoroda į interneto svetainės puslapį)

Valstybinių laboratorinių tyrimų rezultatai pateikiami Aplinkos informacijos valdymo integruotoje kompiuterinėje sistemoje (toliau – AIVIKS). Informacija apie AIVIKS pateiktus tyrimų rezultatus siunčiama el. paštu, nurodytu metiniuose valstybinių laboratorinių tyrimų planuose.

Valstybinių laboratorinių tyrimų metodus parenka Aplinkos apsaugos agentūra (pažymima, jei taip).

__________________________ _____________________ ___________________________________

(Pavedimą teikiančio asmens pareigos) (parašas) (vardas, pavardė)

Aplinkos apsaugos agentūros darbuotojų veiksmai, valstybinių laboratorinių tyrimų rezultatai gali būti skundžiami Viešojo administravimo įstatymo nustatyta tvarka.

A dalies pabaiga 

B dalis (kai pildoma B dalis, A dalis panaikinama)

pildo Aplinkos apsaugos departamentas, rengdamas Aplinkos apsaugos departamento pavedimą vykdyti neplaninius valstybinius laboratorinius tyrimus:

Aplinkos apsaugos agentūrai pavedama_____________________________________________________________________________________________________________________________________

(nurodoma ūkio subjekto pavadinimas ar asmuo, kurio valdomoje, naudojamoje teritorijoje, objekte turi būti atlikti valstybiniai laboratoriniai tyrimai,

_______________________________________________________________________________________atlikti valstybinius laboratorinius tyrimus. adresas ar kiti duomenys, aiškiai nurodantys tyrimų atlikimo vietą ar objektą)

Pavedimo teikimo pagrindas___________________________________________________________________________________________________________________________________________________.

(nurodomas dokumento, kurio pagrindu Aplinkos apsaugos departamento pareigūnas (-ai) atlieka neplaninį patikrinimą, pavadinimas, data, numeris)

Pavedimo tikslas_________________________________________________________________________________________________________________________________________________________________.

(nurodomas valstybinių laboratorinių tyrimų atlikimo tikslas)

Atliekami valstybiniai laboratoriniai tyrimai:

Eil. Nr.	Tiriamasis objektas (Nurodoma, koks ėminys imamas ar tiriamas, pvz., buitinės nuotekos, paviršinis vanduo, stacionarių aplinkos oro taršos šaltinių išmetami teršalai ar kt.)	Ėminio ėmimo ir (ar) matavimų atlikimo vieta	Tiriami parametrai
1	2	3	4

Valstybinių laboratorinių tyrimų metodus parenka Aplinkos apsaugos agentūra (pažymima, jei taip).

Valstybinių laboratorinių tyrimų rezultatai pateikiami Aplinkos informacijos valdymo integruotoje kompiuterinėje sistemoje (AIVIKS). Informacija apie AIVIKS pateiktus tyrimų rezultatus siunčiama:

_____________________________________________________________________________________________________________________________________________________________________________________.

(nurodomas el. paštas)

Pavedimo data ___________________________________.

(nurodoma pavedimo teikimo data)

__________________________ _____________________ ___________________________________

(Pavedimą teikiančio asmens pareigos) (parašas) (vardas, pavardė)

Aplinkos apsaugos agentūros darbuotojų veiksmai, valstybinių laboratorinių tyrimų rezultatai gali būti skundžiami Viešojo administravimo įstatymo nustatyta tvarka.

B dalies pabaiga 

____________________________________________

Priedo pakeitimai:

Nr. D1-427, 2022-12-23, paskelbta TAR 2022-12-23, i. k. 2022-26699

Pakeitimai:

1.

Lietuvos Respublikos aplinkos ministerija, Įsakymas

Nr. D1-427, 2022-12-23, paskelbta TAR 2022-12-23, i. k. 2022-26699

Dėl Lietuvos Respublikos aplinkos ministro 2021 m. liepos 30 d. įsakymo Nr. D1-449 „Dėl Valstybinių laboratorinių tyrimų organizavimo, planavimo, pavedimų vykdyti tyrimus teikimo ir vykdymo, valstybinių laboratorinių tyrimų rezultatų teikimo tvarkos aprašo ir pavedimo vykdyti valstybinius laboratorinius tyrimus formos patvirtinimo“ pakeitimo